Obrazloženje prijedloga

Odluke o obavljanju dimnjačarskih poslova na području grada Kastva

Pravni osnov za donošenje ove Odluke sadržan je u odredbi članka 26. stavak 2. i članka 44. stavak 1. točka 4. i stavak 2. Zakona o komunalnom gospodarstvu (“Narodne novine“ broj 68/18, 110/18 i 32/20) i članka 30. Statuta Grada Kastva („Službene novine Primorsko-goranske županije“ broj 04/18 i 36/18 i „Službene novine Grada Kastva“ broj 05/20 i 03/21).

Člankom 24. stavak 1. točka 5. Zakona o komunalnom gospodarstvu propisuje da je obavljanje dimnjačarskih poslova uslužna komunalna djelatnost, dok je člankom 44. stavak 1., točka 4. istog Zakona propisano da se koncesijom može steći pravo obavljanja komunalne djelatnosti – obavljanje dimnjačarskih poslova, a stavak 2. propisuje da predstavničko tijelo jedinice lokalne samouprave u skladu s ovim Zakonom odlukom određuje komunalne djelatnosti koje se obavljaju na temelju koncesije. Odredbom članka 26. stavak 2. propisano je da predstavničko tijelo jedinice lokalne samouprave može odlukom pobliže odrediti poslove koji se smatraju obavljanjem komunalnih djelatnosti iz članaka 23. i 25. Zakona.

Važeću Odluku o dimnjačarskoj službi Gradsko vijeće Grada Kastva donijelo je na sjednici održanoj 26. rujna 1996. godine, a objavljena je u “Službenim novinama Primorsko-goranske županije“ broj 25/96, stoga je radi usklađenja sa važećim propisima potrebno donijeti novu odluku.

Ovim prijedlogom Odluke utvrđuju se uvjeti i način obavljanja dimnjačarskih poslova na području grada Kastva, rokovi čišćenja i kontrole dimnjaka i uređaja za loženje, te nadzor nad obavljanjem dimnjačarske službe.

Pod dimnjačarskim poslovima podrazumijeva se provjera ispravnosti i funkcioniranja dimnjaka i uređaja za loženje, obavljanje redovnih i izvanrednih pregleda dimnjaka i uređaja za loženje, čišćenje dimnjaka i uređaja za loženje, poduzimanje mjera za sprječavanje opasnosti od požara, eksplozija, trovanja, te onečišćenja zraka, kako ne bi nastupile štetne posljedice zbog neispravnosti dimnjaka i uređaja za loženje.

Dimnjačarske poslove mogu obavljati pravne ili fizičke osobe koje su registrirane za djelatnost obavljanja dimnjačarskih poslova i koje su s Gradom Kastvom prethodno zaključile ugovor o koncesiji. Ovlašteni dimnjačar obavlja dimnjačarske poslove na temelju godišnjeg plana pregleda i čišćenja dimnjaka i uređaja za loženje.

Obavljanje komunalne djelatnosti organizira se i obavlja na području jedinice lokalne samouprave na način određen Zakonom o komunalnom gospodarstvu i posebnim zakonom.

Dimnjačarski poslovi jedna su od komunalnih djelatnosti koje se obavljaju s ciljem pružanja usluge od interesa za fizičke i pravne osobe, a u svrhu zaštite života i imovine.

Zakonom o zaštiti od požara obvezani su vlasnici ili korisnici dimovodnih objekata i ložišta da ih održavaju u ispravnom stanju.

Nadzor nad obavljanjem dimnjačarskih poslova obavlja komunalni redar te su prijedlogom ove Odluke propisane njegove ovlasti i postupanje.

Prekršajne odredbe utvrđene su člancima 20. – 21. Odluke, te su visine novčanih kazni utvrđene u iznosima unutar Prekršajnim zakonom propisanih ograničenja.

Temeljem odredbi Zakona o pravu na pristup informacijama („Narodne novine“ broj 25/13, 85/15 i 69/22) o prijedlogu Odluke provodi se savjetovanje sa zainteresiranom javnošću u trajanju od 30 dana.

Slijedom svega navedenog predlaže se Gradskom vijeću Grada Kastva donošenje predložene Odluke.